P. Hrušovský, podpredseda NR SR: (2002-02-07):
Prvá z položených a vyžrebovaných otázok je otázka pani poslankyne Sabolovej, ktorá sa pýta pána ministra hospodárstva Ľubomíra Haracha: „Je výstavba nádržových blokov Kapušany II. v súlade s územným plánom Vyššieho územného celku Prešovského kraja? Rešpektuje záväzné regulatívnej ekonomickej stability?“ Takto mám napísanú otázku, ktorú ste položili, pani kolegyňa. Pán minister rozumie otázke, môže odpovedať. Ľ. Harach, minister hospodárstva SR: Ďakujem pekne. Vážený pán predsedajúci, vážená pani poslankyňa, páni poslanci, pani poslankyne, pani poslankyňa Sabolová položila 1, 2, 3, 4, 5 otázok vlastne, ktoré súvisia s touto témou. Keďže nie je možné jednotlivo otázky oddeliť, tak odpoveď, ktorá bude na prvú otázku, nevyhnutne alebo bezpodmienečne prekrýva aj informácie k ostatným otázkam. Chcem možno poprosiť, aby to bolo pochopené aj ako odpoveď. Ak budete trvať na písomnej odpovedi, tak, samozrejme, bude vám k dispozícii. Výstavba nádržového bloku Kapušany II. sa uskutočňuje v súlade s územným plánom veľkého územného celku Prešovského kraja, do ktorého bola táto investičná akcia zahrnutá. Potreba výstavby nádržového bloku Kapušany II. bola podrobne zdôvodnená v materiáli pre Radu obrany štátu pod názvom Návrh rozhodnutia o spôsobe dostavby veľkoskladu pohonných hmôt Kapušany a dokončenia rekonštrukcie veľkoskladu PHM Stožok. Predmetný materiál bol vypracovaný na základe predchádzajúceho uznesenia 34. schôdze Rady obrany štátu a bol schválený uznesením 37. schôdze Rady obrany štátu a následne schválený uznesením vlády Slovenskej republiky číslo 534 z roku 2000. Realizácia stavby nádržový blok Kapušany II. bola opakovane prerokovaná so všetkými zainteresovanými ústrednými orgánmi štátnej správy, pričom ich pripomienky a požiadavky k navrhovanej výstavbe boli zapracované do príslušných stupňov projektových dokumentácií. Predmetná akcia bola v súlade s § 20 ods. 4 zákona Národnej rady číslo 127/1994 Z. z. o posudzovaní vplyvov na životné prostredie, posúdená Ministerstvom životného prostredia Slovenskej republiky, ktoré listom číslo 349/1997 zo dňa 13. 2. 2001 zaslalo ministerstvu hospodárstva svoje záverečné stanovisko k výstavbe nádržového bloku Kapušany II. Rozpočtové náklady stavby nádržový blok Kapušany II. boli v cenovej úrovni roku 2000 v objeme 1,5 mld. Sk. Vzhľadom na každoročné zvyšovanie cien stavebných, projekčných prác a prác súvisiacich služieb boli rozpočtové náklady predmetnej stavby precenené na cenovú úroveň roka 2002, a to vo výške 1 mld. 920 mil. 531 tis. korún. Z uvedeného vyplýva, že súčasné ekonomické hodnotenie stavby nie je niekoľkonásobne vyššie, k čomu smerovala niektorá z vašich otázok, ale zvýšenie rozpočtových nákladov predstavuje, aj keď nezanedbateľnú sumu 420 mil. Sk. V období do 31. 12. 2001 boli zabezpečené tieto práce priamo súvisiace s pripravovanou investičnou akciou. Príprava predprojektovej dokumentácie, predbežný geologický prieskum, geologické práce, posúdenie seizmicity záujmového územia, meranie čistoty ovzdušia v obci Kapušany a jej okolí, výstavba čističky odpadových vôd a kanalizácie obce Kapušany, bol vypracovaný a verejnoprávne prerokovaný územný plán záujmovej zóny. Bola vypracovaná štúdia, stanovenie bezpečnostných a enviromentálnych rizík pre Slovnaft a. s. terminál Kapušany a návrh na určenie pásiem bezpečnostnej ochrany areálu podniku s určením bezpečnostných opatrení obmedzujúcich činnosti vo vnútri týchto pásiem. Na vyjadrenie zainteresovaným orgánom štátnej správy bola vyexpedovaná projektová dokumentácia na vydanie územného rozhodnutia. Východiskovým predpokladom realizácie stavby nádržový blok Kapušany II. bola komplexná rekonštrukcia jestvujúceho veľkoskladu PHM Slovnaft, ktorá vzhľadom na v budúcnosti nevyhnutné technicko-geologické prepojenie jestvujúceho skladu PHM s navrhovaným skladom pozostávala najmä z vybudovania skvapalňovacej jednotky, vybudovania požiarnych zariadení, sanácie železničnej vlečky a výstavby čističky odpadových vôd a kanalizácie obce. Týmito opatreniami sa okrem iného dosiahlo, že v súčasnosti sú parametre jestvujúceho závodu Slovnaft a. s. terminál Kapušany z hľadiska bezpečnostného a z hľadiska ekologického objektívne kvalitatívne na vyššej úrovni, než akú si vyžadujú príslušné zákony a predpisy vydané pre tieto oblasti. Taktiež sa dosiahli výrazné ekonomické úspory. Uvedené zariadenia budú v budúcnosti slúžiť jestvujúcemu nádržovému bloku Kapušany a aj nádržovému bloku Kapušany II. V prípade umiestnenia nového nádržového bloku do inej lokality by sa museli tieto zariadenia nanovo vybudovať. Rozhodnutie o umiestnení stavby v lokalite Kapušany - tomuto rozhodnutiu predchádzal výber lokalít v Spišskej Belej, Pozdišovciach, Rudňanoch, Hozelci a Vydrníku. V odpovedi, ktorú vám môžem dať k dispozícii, je zhodnotenie každého tohto výberu a prečo boli vybrané Kapušany II. Umiestnenie tohto nádržového bloku je dané strategickými záujmami Slovenskej republiky, strategickými záujmami udržiavania 90-dňových zásob, na čo Národná rada Slovenskej republiky schválila aj príslušný zákon. Podotýkam, že s rozšírením tohto času o uvažovanom objeme pohonných hmôt v nádržovom bloku Kapušany II. sa zatiaľ alebo v budúcnosti nepočíta. Všetko, skončil som.